কাটল জট, যুক্তরাজ্যের সঙ্গে মুক্ত বাণিজ্য চুক্তি স্বাক্ষর ভারতের

নয়াদিল্লি: পহেলগামে জঙ্গি হামলার পরেই পাকিস্তানের সঙ্গে প্রত্যক্ষ এবং পরোক্ষ বাণিজ্য বন্ধ করেছে ভারত। জঙ্গি হামলার পাল্টা প্রত্যাঘাত করেছে মোদি সরকার। যুদ্ধের পরিস্থিতি দেশে। যুদ্ধের আবহে ভারত এবং যুক্তরাজ্যের মধ্যে মুক্ত বাণিজ্য চুক্তি (India-UK Reach Free Trade Deal) স্বাক্ষর হল। কিয়ের স্টার্মারের (Keir Starmer) হাত ধরে অবশেষে দু’দেশের মধ্যে জট কাটল মুক্ত বাণিজ্যের। উচ্ছ্বাস প্রকাশ করে প্রধানমন্ত্রী নরেন্দ্র মোদি (Narendra Modi) বললেন, ‘ঐতিহাসিক চুক্তি’।

ইউরোপীয় ইউনিয়ন থেকে বেরিয়ে আসা ব্রিটেনের সঙ্গে ভারতের ‘মুক্ত বাণিজ্য চুক্তি’-র আলোচনা মাঝপথ পেরিয়েও থমকে দাঁড়িয়েছিল। ঋষি সুনাকের আমলে নতুন করে শুরু হয়েছিল আলোচনা। অবশেষে কিয়ের স্টার্মারের হাত ধরে ভারত-যুক্তরাজ্য দু’দেশের মধ্যে জট কাটল মুক্ত বাণিজ্যের। জানা গিয়েছে, আজ মঙ্গলবার ভারত ও ব্রিটেন এই বাণিজ্য চুক্তি ঘোষণা করেছে। যার ফলে বেশিরভাগ পণ্য ও পরিষেবার উপর থেকে শুল্কের অপসারণ হবে। ডোনাল্ড ট্রাম্প প্রেসিডেন্ট হওয়ার পর ‘শুল্কবাণে’ বিদ্ধ বিশ্ব বাণিজ্য। এই পরিস্থিতিতে দিল্লি লন্ডনের মধ্যে এই চুক্তি স্বাক্ষর যথেষ্ট তাৎপর্যপূর্ণ বলে মনে করছেন বিশ্লেষকরা।
চুক্তি স্বাক্ষরের পর এক্সে মোদি লেখেন, আমার বন্ধু প্রধানমন্ত্রী কিয়ার স্টারমারের সঙ্গে কথা বলতে পেরে আনন্দিত। ভারত এবং যুক্তরাজ্য মুক্ত বাণিজ্য চুক্তি (Free Trade Agreement) এবং একটি দ্বৈত অবদান কনভেনশন (Double Contribution Convention) সম্পন্ন করেছে। এটি ঐতিহাসিক মাইলফলক এবং উভয়ের জন্য পারস্পরিকভাবে উপকারী। এই যুগান্তকারী চুক্তিগুলি আমাদের বিস্তৃত কৌশলগত অংশীদারিত্বকে আরও গভীর করবে। উভয় অর্থনীতিতে বাণিজ্য, বিনিয়োগ, প্রবৃদ্ধি, কর্মসংস্থান এবং উদ্ভাবনকে ত্বরান্বিত করবে। আমি ব্রিটেনের প্রধানমন্ত্রী স্টার্মারকে ভারতে আসার আমন্ত্রণ জানাচ্ছি। তাঁকে স্বাগত জানাতে আমি অধীর আগ্রহে অপেক্ষা করছি।

আরও পড়ুন: প্রিমিয়াম পণ্যে ঝোঁক, আর্থিক শ্রীবৃদ্ধির নতুন দিগন্তের পথে ভারত!

সূত্রের খবর, নতুন মুক্ত বাণিজ্যচুক্তির ফলে ভারত এ বার ব্রিটেন থেকে আমদানি করা স্কচ হুইস্কি, জাগুয়ার, ল্যান্ডরোভারের মতো দামি গাড়িতে শুল্ক কমাবে। অন্য দিকে ভারত থেকে রফতানি হওয়া পোশাক, জুতোর মতো বিভিন্ন পণ্যে শুল্ক কমাবে ব্রিটেন। চাকরি ও শিক্ষাক্ষেত্রে ভারতীয়দের আরও বেশি ভিসা দেওয়া হতে পরে। প্রধানমন্ত্রী জানিয়েছেন বিনিয়োগ এবং কর্মসংস্থানের ক্ষেত্রে এই চুক্তি নির্ণায়ক ভূমিকা নেবে।

Delighted to speak with my friend PM @Keir_Starmer. In a historic milestone, India and the UK have successfully concluded an ambitious and mutually beneficial Free Trade Agreement, along with a Double Contribution Convention. These landmark agreements will further deepen our…

— Narendra Modi (@narendramodi) May 6, 2025

অন্য খবর দেখুন